dh-unibe/image-text_koenigsfelden-charters-post-1500 huggingface dataset:
Allen den, die disen brief ansehent oder hoͤrent lesen, ✳ kùnden wir, Johans Galmter, burgˀ ze Loͧfenberg, und Elsa, sin elich ewirtinne, das wir mit bedahtē
muͦt einhelliklich und dur unsern nutz hein verchoͧffet reht und redelich dise nachgeschriben guͤter, dù gelegen sint in dem banne des dorfes ze Talhein, das die lùte buwent und zinsent, als hie nach geschriben stat:✳ Joh̄ Kilcholtzer git von einer mùli einen mùt kˀnen, ✳ Chuͦnr₎ Vˀwer und Wernhˀ, sin bruͦder, gebent fùnf fierteil kˀnen, ✳ die selben gebent aber von einem guͦt siben fierteil kˀnen, ✳ die selbē aber von einem guͦt nùn fierteil
kˀnen, ✳ Heinr̄ Reingˀ zwein mùt kˀnen, ✳ Chuͦnr₎ Sigrist und Joh̄ Sigristen witebe zwein mùt kˀnen, ✳ Ruͦd̄ Sutor zwei fierteil kˀnen und zwei fierteil habˀn. ✳ ze ✳ Velthein Joh̄ Stroͤffi vier mùt kˀnen, von den selben vier mùt kˀnen git man zuͦ sant Giselen jartzit jerlich dri schilling
ze selgereit. ✳ und han allù disù vorgnanten guͤter und iro jeckliches sunderlich geben fùr lidig eigen ✳ den erwirdigen, geistlichen frowen ✳ ✳ der
epthissenn und dem convente des chlosters ze Kùngesfelt, umb sehs und drizig march und einen vierdung silbers, luters und gebes, Basler gewiht,
des wir von inen gewert sin mit voller zal und rehter gewiht gentzlich und gar. ✳ und dar umbe hein wir dù vorgnanten guͤter mit einander
und iro jeckliches sunderlich uf gegeben fùr lidig eigen mit der hant in offem gerihte ze Loͧfenberg in der stat mit urteild nach der stat
reht und guͦter gewonheit den vorgnanten frowen und dem chloster ze Chùngesfelt an des erbnˀ mannes Ruͤdegers des Schencken hant,
der si von uns empfieng an der vorgnantē geistlichen frowen, ✳ der ✳ ✳ epthissenn und des conventz, stat, als reht ist, sitte und gewonlich, ✳ un̄
han uns enzigen ✳ aller rehten und rehten hilfe, geistlicher und veltlicher, die uns und unsern erben moͤhten zehelfe chome, das wir mohten kein
ding wider disen koͧf getuͦn, ✳ da mit er ververwet oder becrencket moͤht wˀden, ✳ und die vorgnanten frowen und ir nachkomen betruͤbet
mit keiner slaht ansprache an der vorgeschribenn guͤtern ane gevˀde. ✳ wir und alle unser erben sùllen der vorgnanten guͤter mit einander und
ir jeckliches sunderlich werent sin nach reht fùr eigen guͦt, wa ez inen und ir nachkomen not geschiht und an uns vordrent in geistlichē und
weltlichē gerihten. ✳ und das dis war si, stet und veste, so han wir gebetten den ✳ ✳ rat der vorgnanten stat ze Loͧfenbgˀ, das si ir stat
ingesigel hant an disen brief gehencket zuͦ einem offenn urchunde. ✳ des sint gezùge, die ze gegen waren: ✳ Ruͦd̄ Paney, vogt und rihter,
Joh̄ Sevogel, ✳ Joh̄ Unmuͦs, ✳ Burchart der Weber, Heinrich Friie, ✳ Heinr̄ von ✳ Wesen, ✳ Uͦlrich Steinbach ✳ und ander erber burgˀ ze Lofenbgˀ, den
zeglobend ist. ✳ wir, der vorgnant ✳ ✳ rat ze Loͧfenbgˀ, wan disù vertung geschach in unser stat, als da vor bescheiden ist, so han wir dur
bette des vorgnanten Joh̄ Galmters und froͧ Elsen, siner ewirtinne, unser stat ingesigel zuͦ einem urchunde dirre dinge gehencket an disen
brief. ✳ der wart gegeben ze Loͧfenbgˀ, do man zalte von Christes gebùrt drùcehenhundert drizig jar, dar nach in dem ersten jar,
an dem nechsten fritag nach sant Barnabas tag. ✳
Konigsf. 120
331
K
O 26 ✳
Staatsarchiv
AARGAU
über ettlichˀ
guͤtter
Velthein j
Talhin
ùbˀ Talhein
und Velthein
convent₎